Sweef Kommunikasie- en Dramastudio - Wie is ons
Celia van den Berg
Wat sê ander van ons
Sweef Kommunikasie- en Dramastudio is in 1998 gestig. Die Studio het uitgebrei en 'n naam verwerf as 'n kreatiewe speel en leerplek waar kinders hulleself as bekwaam kan ervaar. Hier kan 'n mens jou passie om saam met kinders in die verbeelkasteel van stories te kuier, uitbeeld.
By TRUK Speelwerk (Transvaalse Raad vir Uitvoerende Kunste) leer ek baie oor opvoedkundige drama. Ek het al vele televisietekste geskryf waaronder Wielie Walie en Onderste Bodem ook tel.
Omdat ek nuuskierig was om uit te vind waarom drama as vak kinders positief beinvloed en meer selfvertroue gee, het ek 'n 10 jaar lange studie onderneem. Eers studeer ek by die Tshwane Universiteit vir Tegnologie, en later by die Universiteit van Pretoria. In 2014 lei dit tot die verwerwing van my doktorsgraad in opvoedkundige drama. My tesis bewys dat drama aan byna al die neuro-opvoedkundige vereistes voldoen en kan dien as 'n metode om lewensvaardighede aan te bied.
Ek was tot 2016 'n deeltydse dosent by Universiteit Pretoria se Opvoedkunde Departement.
Die nuutste uitbreiding van Sweef Kommunikasie- en Dramastudio is die skep van 'n volledige kommunikasiekursus (insluitende interpersoonlike kommunikasie) vir kinders. Kommunikasie as vaardigheid is seker een van die grootste geskenke wat jy vir 'n kind kan gee.
Celia van den Berg - November 2017
As 11-jarige het ek myself vóór die Kommunikasie-eksamen in die badkamer toegesluit. Tannie Celia het my kom soek, die trane afgevee en my oorreed om my storie te gaan opvoer. Nou kan ek net lag by die gedagte hoe skaam ek toe was. Die selfvertroue wat ek vandag het, is aan haar te danke!
Louis het my gehelp met elke kunstefees waarvoor ek ingeskryf was. Maar ook met al die praktiese vir Drama wat ek as ‘n vak op skool gehad het. Met sy hulp het ek in die eindeksamen van matriek 91% behaal!
Wat ek egter altyd sal saamdra is nie die persentasies, sertifikate of medaljes nie, maar die pret, gelag en gesels nog voordat ons enigsins aan ‘n teks geraak het. By Sweef Kommunikasie- en Dramastudio was ek nie net myself nie. Daar kon ek wees wie ookal ek wou! Of dit nou Basil Fawlty van die ‘Fawlty Towers’ reeks was, of ‘n Elizabethan lady by ‘n teepartytjie. In Shakespeare se woorde: “All the world's a stage, and all the men and women merely players.”
Catherina Basch, 2006 - 2013
Drama was daardie een dag in 'n week wat jy vir 45 minute iemand anders kon wees, vergeet van als en almal, jouself geniet en BAIE te kon lag. Drama het my geleer om meer selfvertroue te hê, uit my boksie te klim en op te hou om begaan te wees oor wat ander van my dink. Tannie Celia is die beste drama Tannie, liefstevolle mens en iemand wat jy nooit in jou lewe sal vergeet nie. Sy kruip so diep in 'n mens se hart en bly verewig daar. Ek het in 5 jaar so lief vir Tannie geword, ek kon als gedeel het en ek het vrek baie by Tannie geleer.
Mareli Rall, 2007 - 2011
Drama het nie net gegaan oor rympies en bewegings leer nie maar om lewenservaring op te doen en om jou as mens te help vorm vir die lewe wat nog op jou wag. Daar is soveel kultuur en ervaringe om op te doen maar dit sal slegs gebeur by Sweef Kommunikasie- en Dramastudio. Ek sal nooit van die plek vergeet of wat ek alles kon leer buite die vier mure van ‘n tradisionele klaskamer nie.
Sweef Kommunikasie- en Dramastudio was vir my 'n oasis waar ek myself kon wees en baie kon leer! Deur monoloë en gedigte kon ek emosies ontdek en empatie vir ander en die samelewing ervaar. Met kommunikasie eksamens het ek geleer om navorsing te doen, die navorsing in my eie woorde te skryf, en dit dan met mense te deel met vertroue. Ek het myself ontdek en my eie opinies oor menigte onderwerpe leer vorm en geleer om dit onder enige omstandighede te kan meedeel. Ek kan eerlikwaar sê dat die selfvertroue en die emosionele ontwikkeling wat ek geleer het my in my studies en werksomstandighede nog altyd bystaan. My gunsteling herinneringe is tot vandag toe van my drama klasse by Tannie Celia!
Jonine Riekert, 2009 - 2011 (student) en 2014 - 2015 (hulp-onderwyser)
Die wyse William Ward het eens gesê: “The mediocre teacher tells. The good teacher explains. The superior teacher demonstrates. The great teacher inspires.” Celia voldoen volkome aan laasgenoemde. Haar lewensfilosofie daag studente uit om nuwe horisonne te ontdek en om hul talente te ontsluit. Spraak en drama bied ongekende voordele vir jong volwassenes se ontwikkeling en is ‘n veld wat Celia gewis verstaan.
Baie dramastudios leer jou die beginsels van drama, projeksie, artikulasie ensovoorts. Maar by Sweef Kommunikasie en Dramastudio word dit binne die eerste paar lesse afgehandel en dan word jy geleer hoe om soos 'n "Sweefter" almal te entertain. Jy leer hoe om die gehoor in jou palm te hou, om hulle op 'n treinrit deur die berge van emosies te vat. Jy laat die gehoor saam met jou lag en huil en jy laat die gehoor dink. As 'n "Sweefter" sal jy nie die een wees oor wie die beoordelaars gaan dink 'dit was nie te sleg nie'; as 'n "Sweefter" sal jy die enigste een wees wat in hulle gedagtes gaan bly weke na jy opgetree het! Tannie Celia is een van die min mense wat nie net drama gee om dit te gee nie, sy gee dit vir die liefde van die kuns en die kinders. Onder haar leiding sal jy sommer vinnig-vinnig sweef soos 'n arend deur die lug van drama. Sweef Kommunikasie en Dramastudio beteken so baie vir my! Jy hoef nie rugby, netbal, krieket, hokkie of enige van daardie sporte te beoefen om beroemd te wees nie! Te danke aan Tannie Celia en Sweef Kommunikasie en Dramastudio is ek een van die gewildste kinders in my skool! Sweef Kommunikasie en Dramastudio is nie net 'n dramastudio nie - dit is 'n groot familie. Ek kan eerlikwaar sê dat daar nie enige ander dramastudio is wat my geleer het om deur die lug van drama te sweef, soos hierdie studio nie.
Janus Kruger, 2010 - 2015
Toe ek in graad 8 by Sweef Kommunikasie en Dramastudio begin het, kon ek skaars met my eie vriende ordentlik kommunikeer. Ek was daardie teruggetrokke kind in die klas. Na 'n jaar kon ek met selfvertroue voor ander praat en optree! Ek is nou 'n onder-hoofleier by my skool en dinge gaan goed! Tannie Celia het my die geleentheid gebied om my stem te vind en om lekker te kry daarby. Sweef is the way to success!
Robert Hindley, 2010 - 2013
© 1998 - 2017 Sweef Kommunikasie- en Dramastudio | Alle regte voorbehou | Ontwerp deur JFB Designs